સરકારી નોકરીના અનેક લાભ અને ગેરલાભની વચ્ચે એક લાભ તો આપણને સૌને પ્રાપ્ત થયો જ છે. વિશાળ ભારતના જુદા જુદા પ્રાંતોમાં રહેતા લોકો હવે એક માળાના મણકાની જેમ બંધાઈ ગયા છે. નહીંતર આપણો પાડોશી કે મિત્ર કે પછી સહકાર્યકર કોઈ પંજાબી, કાશ્મીરી, દક્ષિણ ભારતીય કે બંગાળી ન હોત ! આ કથાનાં બે પાત્રો આમ તો અલગ અલગ પ્રાંતનાં છે પણ એમને આપણે ભરત અને ભારતીનાં નામે ઓળખીએ તો એ યોગ્ય ગણાશે. ભારત સરકારના એક મોટા સંકુલમાં ભરતની પસંદગીએ એને આ શહેરમાં લાવી મૂક્યો તો એની સાથે પસંદ થયેલી અને આ શહેરમાં પોસ્ટિંગ પામેલી બીજી બે વ્યક્તિઓ પણ હતી. આ બીજી બે વ્યક્તિઓ યુવતીઓ હતી અને એમાંની એક તે ભારતી.